Puk ondersoek voorval met eerstejaars en personeellidDie NWU se Potchefstroomkampus. Foto: NWU Pukke/Facebook Die ondersoek hou verband met ’n beweerde onderonsie met ’n senior personeellid van die Institusionele Kantoor op die Potchefstroomkampus waarby eerstejaars glo betrokke was. Die beweerde voorval het omstreeks 07:30 voor die Institusionele Kantoor plaasgevind toe die 53-jarige personeellid probeer het om tussen die groep studente deur te beweeg. Hulle het na bewering probeer keer dat hy tussen hulle deurloop, en in die proses het hy ŉ rugbesering opgedoen. Lede van die huiskomitee was teenwoordig ten tyde van die voorval. Na verneem word het die personeellid rugprobleme en is hy ten tyde van die voorval rondgestamp wat die besering veroorsaak het. Louis Jacobs, woordvoerder van die universiteit, het gesê die ondersoek is reeds in ŉ gevorderde stadium en sal na verwagting binnekort gefinaliseer word nadat alle verklarings bekom en videomateriaal bestudeer is. “Wanneer die ondersoek afgehandel is, sal ŉ besluit geneem word oor dissiplinêre optrede teen lede van die huiskomitee sowel as eerstejaars in die groep,” het Jacobs gesê. Die Raad van die NWU sowel as die bestuur onder leiding van die visekanselier, prof. Dan Kgwadi, het by verskeie geleenthede hul standpunt herhaal dat geen menseregteskendings by die universiteit geduld sal word nie. Dit is ook duidelik gestel dat geen praktyke of tradisies toegelaat sal word wat konflik kan veroorsaak of aanstoot kan gee nie. Die NWU het gesê hy het sedert 2014 sy menseregteopleiding vir studente verskerp en streng reëls neergelê wat gevolg moet word tydens die registrasie- en oriënteringsprogram van eerstejaarstudente. Kgwadi het gesê die NWU beskou die voorval in ŉ baie ernstige lig en sou daar gevind word dat daar ’n oortreding was, sal daar streng opgetree word om die erns van die NWU te toon wanneer sake van hierdie aard hanteer word. Schalk Burger, primarius van die koshuis, het gesê niemand van die studente kan of mag iets sê nie. Hy het navrae na die universiteitswoordvoerder verwys. Monica van Schalkwyk, SR-voorsitter, was ook nie bereid om kommentaar te lewer nie. AfriForum Jeug het by monde van Henk Maree, voorsitter, gesê die organisasie neem kennis van die voorval. Dié organisasie meen aanduidings is dat dit heeltemal ’n geïsoleerde geval is wat nie buite verband geruk moet word nie. “Dit is belangrik dat die voorval volledig ondersoek word en dat die persepsie nie by die ouergemeenskap van studente geskep moet word dat hul kinders by onaanvaarbare ontgroeningspraktyke betrokke is nie,” het Maree verduidelik. Hy het gesê die studenteraad van die NWU-Puk het ’n uiters suksesvolle program met geweldige positiewe terugvoer. “Indien die klein groepie hulself skuldig gemaak het aan enige oortreding moet daar teen hul opgetree word, maar die res van die studente kan nie gestraf word vir hul dade nie,” het hy bygevoeg. “AfriForum Jeug ondersteun geen vorm van geweld of menseregteskendings nie.”